ไล่เก็บของแรงส์
หุ้นทั่วโลก+หุ้นไทย ได้อานิสงส์มาตรการเสริมสภาพคล่องของธนาคารกลาง 6 ชาติ ส่งดัชนีทะลุ 1,000 จุด
2 ธ.ค. 2554

โดย...กองบรรณาธิการโพสต์ทูเดย์
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 2 ธ.ค. 2554
...หุ้นทั่วโลก+หุ้นไทย ได้อานิสงส์มาตรการเสริมสภาพคล่องของธนาคารกลาง 6 ชาติ ส่งดัชนีทะลุ 1,000 จุด เร็วเหนือคาด ปิด 1,019.15 จุด พุ่ง 23.82 จุด มูลค่าซื้อขาย 37,477 ล้านบาท 
...ต่างชาติ-กองทุน-พอร์ตเทรด โบรกเกอร์ พร้อมใจซื้อหุ้นกลับติดต่อกันเป็นวันที่ 3 วานนี้ซื้อหนัก ต่างชาติ 1,687 ล้านบาท สถาบัน 3,211 ล้านบาท รายย่อยขายสวน 7,746 ล้านบาท 
...เห็นหุ้นวิ่งทะลุยืน 1,000 จุดได้ อย่าชะล่าใจ วันศุกร์นี้มีความเสี่ยงที่จะถูกขายทำกำไร เพื่อลดความเสี่ยงวันหยุดเสาร์-อาทิตย์ ไม่ควรหนีบหุ้นกลับบ้าน ส่วนทั้งเดือน ธ.ค.นี้ เซียนหุ้นหลายๆ คนมองดี 1,000 จุด น่าจะเอาอยู่
...สถาบันไทย-เทศซื้อหุ้นกลับ เป้าหมายหุ้นขนาดใหญ่ เช่น ปตท. (PTT) ราคาพุ่งวอลุมพอง ยืนแกร่ง 316 บาท ใครติดสูงกว่านี้สิ้นปีมีหวังแกะออก 
...เล็งมาแต่ไกล โรงพิมพ์ตะวันออก (EPCO) ให้โฟกัสสนใจพลังงานแสงอาทิตย์กิจการย่อยของบริษัทหุ้นแห่งหนึ่งในตลาด ไม่นานเกินรอคงได้เห็น ที่เร็วกว่านี้ EPCO-W1 ทำไปถึง 1 บาท แล้วตะปบลงเหลือ 35 สตางค์ 
...ตลาดไม่ปล่อย GEN (เจนเนอรัลเอนจิเนียริ่ง) ล่าสุดให้แจกแจงภายใน 7 ธ.ค.นี้ กรณีการโอนขายสิทธิเช่าที่ดินและสิ่งปลูกสร้างบนที่ดินเช่าระยะยาวที่พัทยาของบริษัท ฉัตรเฉียบ (บริษัทย่อย) ให้กับบริษัท สปุตนิค และบริษัท เบียร์ เดอะ บีช มูลค่า 300 ล้านบาท โดยโอนสิทธิการเช่าให้ผู้ซื้อก่อนฉัตรเฉียบ จะได้รับชำระค่าตอบแทน น่าสงสัยถึงความสัมพันธ์ลึกซึ้ง
...บลจ.บัวหลวง ออกกองทุนตราสารหนี้ จ่ายผลตอบแทน 3% ต่อปี เปิดขายแล้วตั้งแต่วันนี้-9 ธ.ค. เน้นลงทุนพันธบัตรรัฐบาลไทย